b'\n_START_ARTICLE_\nKatoli\xc5\xa1ka akcija\n_START_PARAGRAPH_\nKatoli\xc5\xa1ka akcija, kraj\xc5\xa1e KA, je organizacija za sodelovanje laikov v apostolskem delu Cerkve. Ustanovil jo je 1922 pape\xc5\xbe Pij XI. z okro\xc5\xbenico Ubi arcano, nato pa jo razvijal z vrsto okro\xc5\xbenic, pisem in govorov. Njen namen je bil vzbujati pravo katoli\xc5\xa1ko duhovnost in uveljavljati katoli\xc5\xa1ka socialna na\xc4\x8dela, zato je veljal njen boj liberalizmu, sekularizmu in socializmu. Danes je dejavna predvsem v Italiji, Avstriji in Nem\xc4\x8diji.\n_START_SECTION_\nV Sloveniji\n_START_PARAGRAPH_\nV Sloveniji jo je v Ljubljanski \xc5\xa1kofiji organiziral \xc5\xa1kof Anton Bonaventura Jegli\xc4\x8d (1928), v |lavantinski pa \xc5\xa1kof Andrej Karlin. V prvih letih ni bila samostojna organizacija, ampak le vzajemno sodelovanje \xc5\xbee obstoje\xc4\x8dih verskih dru\xc5\xbeb in katoli\xc5\xa1kih dru\xc5\xa1tev, ki jih je vodil meddru\xc5\xa1tveni odbor; KA namre\xc4\x8d po svojih pravilih iz 1929 ni bila organizacija, ampak gibanje. V pravilih KA je bilo tudi zapisano: "Katoli\xc5\xa1ka akcija zaradi nadnaravne usmerjenosti dejansko izklju\xc4\x8duje politiko." Po 1931 je KA nastopala bolj ofenzivno, zlasti nekatere njene mladinske in izobra\xc5\xbeenske organizacije so za\xc4\x8denjale odkrito politi\xc4\x8dno delovati za uveljavitev pape\xc5\xa1ke socialne enciklike Quadragesimo anno. KA je 1936 dobila v Sloveniji nova pravila. Z njimi je postala organizacija. KA je postala samostojna in elitna organizacija za kr\xc5\xa1\xc4\x8dansko prenovo \xc5\xbeivljenja. Imela je osem posebnih organizacij: Zveza katoli\xc5\xa1kih dijakov, Zveza mladih katoli\xc5\xa1kih delavcev, Zveza mladih katoli\xc5\xa1kih delavk, Zveza katoli\xc5\xa1kih dijakinj, Zveza katoli\xc5\xa1kih kme\xc4\x8dkih mladcev, Zveza katoli\xc5\xa1kih kme\xc4\x8dkih mladenk, Zveza katoli\xc5\xa1kih u\xc4\x8diteljev. Vodil jo je Narodni odbor Katoli\xc5\xa1ke akcije, v katerem so bili laiki (Jo\xc5\xbee Basaj, Ernest Tomec) in duhovniki (Alojzij Odar, Lambert Ehrlich). KA je v javnosti nastopala z ostro kritiko proti vsem levi\xc4\x8darskim katoli\xc5\xa1kim organizacijam, ki so bile naklonjene socializmu. Med NOB so se nekateri njeni \xc4\x8dlani pridru\xc5\xbeili oboro\xc5\xbeenim protirevolucionarnim enotam._NEWLINE_Na ju\xc5\xbenem Koro\xc5\xa1kem je slovensko KA ob koncu dvajsetih let organiziral R. Bl\xc3\xbcml. Slovenski katoli\xc5\xa1ki delovni odbor KA je z vrsto podorganizacij na Koro\xc5\xa1kem dejaven tudi po drugi svetovni vojni.'